Hyväksytyn ajokokeen jälkeen saat tutkintotodistuksen, jolla voit ajaa 6 kuukauden ajan Manner-Suomessa. Se toimii väliaikaisena ajokorttinasi, kun mukanasi on myös kuvallinen henkilötodistus. Pidä se mukana ajossa ennen kuin saat varsinaisen ajokorttisi. Suomalaisella väliaikaisella ajokortilla voi ajaa myös muissa Pohjoismaissa.
Varsinainen ajokortti postitetaan sinulle kotiin viikon kuluessa ajokokeen suorittamisesta. EU- ja ETA-maissa voit ajaa pelkällä suomalaisella ajokortilla.
Jos aiot ajaa moottoriajoneuvoa Euroopan ulkopuolella, saatat tarvita kansainvälistä ajokorttia.
Kansainvälinen ajokortti vastaa tiedoiltaan suomalaista ajokorttia. Sitä käytetään yhdessä kansallisen ajokortin kanssa. Kansainvälinen ajokortti yksin ei oikeuta kuljettamaan ajoneuvoa.
Löydät maakohtaisen tiedon kansainvälisen ajokortin tarpeesta https://www.autoliitto.fi/matkailu/kansainvalinen-ajokortti